钦定古今图书集成/明伦汇编/官常典/第664卷 > 《马道驿丞歌》张佳引
## 钦定古今图书集成/明伦汇编/官常典/第664卷 > 《马道驿丞歌》张佳引

《马道驿》臣八十五，身寄西秦家东鲁。耳聋齿脱鬓如
霜，出入逢迎状伛偻。路接青桥与武关，栈道崎岖无
与伍。不卑小官有展禽，不薄乘田有尼父。尔心岂是
学圣贤，蜗角蝇头良自苦。余也东朝师保臣，刚生六
十负君亲。抗章十数不得请，今始给驿归梁岷。宦情

《汉书魏相传》：“相为茂陵令。御史大夫桑弘羊客诈称
御史，止传丞，不以时谒，客怒缚丞相疑其有奸，收捕
案致其罪，论弃客市，茂陵大治。”

《黄霸传》：“霸为颍川太守，使邮亭乡官皆畜鸡豚，以赡
鳏寡贫穷者。”

《后汉书赵孝传》：孝父普，王莽时为田禾将军，任孝为
郎，每告归，常白衣步担。尝从长安还，欲止邮亭。亭长
先时闻孝当过，以有长者客，扫洒待之。孝既至，不自
名，长不肯内，因问曰：“闻田禾将军子当从长安来，何
时至乎？”孝曰：“寻到矣。”于是遂去。

《刘宠传》：宠历宰二郡，累登卿相，而清约省素，家无贷
积。尝出京师，欲息亭舍，亭吏止之曰：“整顿洒扫以待
刘公，不可得也。”宠无言而去。时人称其长者。

《玉泉子》裴均仆射之镇襄州也，郑滑馆驿巡官裴弘
泰光聘至驿，值彼大宴，客司漏名。及设定，令人召屈，
遂奔至。均大不悦，因责之曰：“君何后来，大涉不敬。”时
酒已数筹，弘泰曰：“都不见客司报宴，非敢怠慢。然叔
父检罪，请尽饮在坐器物。仍欲乞饮尽，赐弘泰上件
器物可否。”合坐皆壮之。均亦许弘泰。弘泰遂次第揭
银器饮之，饮讫，即寘怀中，须臾盈怀，盘中馀一银醢，
受一斗已上，其酒亦满。弘泰捧之而饮，均亦令吏去
醢覆中，饮讫，踏其醢，抱之而出，请壮马归驿。均以弘
泰饮酒必过量，所伤忧之，使吏问饮后所宜。使者方
见弘泰戴纱帽，于厅上秤器物，正重二百馀两。均不
觉大笑，回车赠赏甚厚。

《唐书裴潾传》：“元和初，两河用兵，宪宗任宦人为馆驿
使，检稽出纳。有曹进玉者，尤恃恩倨甚，使者过，至加
捽辱。宰相李吉甫奏罢之。会伐蔡，复以中人领使。潾
谏曰：凡驿，有官，专尸之。畿内，以京兆尹，道有观察使，
刺史相监临。台又御史为之使，以察过阙。犹有不职，
则宜明科条督责之，谁不惕惧。若复以宫闱臣领之，
则内人而及外事，职分乱矣。夫事不善，诫于初；体有
非，不必大。方开太平，澄本正末。宜塞侵官之原，出位
之渐。”帝虽不用，而嘉其忠。

《柳公绰传》：“公绰长庆元年复为京兆尹。时幽镇用兵，
补置诸将，使驿系道，公绰奏曰：比馆递匮乏，驿置多
阙，敕使衣绯紫者，所乘至三四十骑，黄绿者不下十
数，吏不得视券，随口辄供驿马，尽乃掠夺民马，怨嗟
惊扰，行李殆绝。请著定限，以息其弊。”有诏中书条检
定数，由是吏得纾罪。

《墨客挥犀》：旧制，三班奉职月俸钱七百，驿券肉半斤。
大中祥符中，有人为题诗所在驿舍门曰：“三班奉职
实堪悲，卑贱孤寒即可知。七百料钱何日富，半斤羊
肉几时肥。”朝廷闻之曰：“如此何以责廉隅？”遂议增月
俸。

《金台集》：刘蕡，昌平人，历辽、金无能发潜德者。天历间，
昌平驿官宫祺始奏建“刘谏议院。”

《墨客挥犀》：岭南僻远之地，有驿名翠岚，往来宿者多
饲马于堂上，驿吏谏谕不听，乃题小诗于壁以讥之
曰：犬马本非堂上物，莫言驿舍暂经过。大都人畜须
分别，不禁莺声可奈何。”莺声之喻，盖昔人曾有为驴
吃牡丹赋云：“展侣铁之双蹄，惊回蝶梦；耸如船之两
耳，不听莺声。”驿吏之意出于此。